b'\n_START_ARTICLE_\nCort Piilsmuget 1\n_START_PARAGRAPH_\nCort Piilsmuget 1 er en enebolig i gaten Cort Piilsmauet i Bergen sentrum, n\xc3\xa6r Klosteret. Den er kjent som et kunstnerhjem ettersom forfatteren Amalie Skram, f\xc3\xb8dt Alver, (1846\xe2\x80\x931905) vokste opp her i \xc3\xa5rene 1846\xe2\x80\x931864._NEWLINE_Huset ble antagelig bygget i 1835. Familien Alver bodde i Apotekersmuget 2 da Amalie ble f\xc3\xb8dt og senere en kort tid i Strandgaten 45 f\xc3\xb8r de bosatte seg i \xc3\xb8verste etasje i Cort Piilsmuget 1. Faren Mons Monsen Alver var kj\xc3\xb8pmann, og arbeidet seg opp fra \xc3\xa5 v\xc3\xa6re \xc2\xabkjellermann\xc2\xbb, det vil si ha forretning i en kjelleretasje, til \xc3\xa5 ha en ordin\xc3\xa6r forretning p\xc3\xa5 gateplan i omr\xc3\xa5det ved Muren. Hjemmet var, if\xc3\xb8lge de fleste biografier, velstelt og preget av foreldrenes sosiale ambisjoner. Faren gikk imidlertid konkurs da Amalie var 17, og reiste til Amerika. Amalie forlovet seg kort tid etter med skipperen Bernt Ulrik August M\xc3\xbcller._NEWLINE_Huset er ikke spesifikt nevnt i Skrams f\xc3\xa5 selvbiografiske tekster, men Diesen peker p\xc3\xa5 at flere av hennes romaner henter personer og milj\xc3\xb8 fra Bergen i Skrams barndom og oppvekst. Hennes barndomsvenn, og ungdoms avstandsforelskelse, Herman Johan Foss Reimers (1843-1928), skrev ned sine minner fra sin oppvekst i Cort Piilsmauet i boken Barndomserindringer fra Bergen._NEWLINE_Huset er i dag i privat eie, og det er ingen bevarte minner eller kulturell tilrettelegging av boligen.'